**מסלול שכה-עיתרי**

**נוף-אדם בשפלה**

לפתוח מפת אי להראות את מיקום השפלה, הגיאוגרפיה שלה בין ההר לים. מאפייני הנוף שלה – גבעות עגולות, סלע קירטון אטים למים וקל לחציבה, העדר מעיינות, עמקים גדולים לחקלאות ונחלים רחבים החוצים את השפלה ממזרח למערב ומהווים מצע לדרכים ראשיות. דרכים המקשרות בין ההר לחוף, ובכך השפלה היא מקום מפגש בין עמים המגיעים ממערב מכיוון הים לבין יושבי חבלי ההר והשפלה [שפלת יהודה]. לאורך ההיסטוריה היה הבדל תרבותי בין תרבות שהגיעה מהחוף ומן הים לבין תרבות ההר. בשפלת יהודה התרחש לא אחת המפגש בין תרבויות אלה, בין העמים. המפגש אינו תמיד שליו, נחלי השפלה הם אתרי קרבות מפורסמים לאורך כל ההיסטוריה: יהושע מול הכנענים בעמק איילון, שם גם מתרחש קרב אמאוס, פלישתים בנחל שורק, מסע סנחריב בתל לכיש ועד קרבות לטרון.

**קרב דוד מול גליית**

אחד הדגשים המרכזיים במקום הוא כי הסיפור התנ״כי קרה ממש כאן. ולכן מבחינה מתודית יש להדריך את האתר עם תנ״ך ביד (גם אם לא ממש מקריאים פסוק בפסוק). אפשר לעשות הצגה עם החניכים ואפשר פשוט לספר את הסיפור תוך שזירה של פסוקים מהתנ״ך.

**בספר שמואל א פרק יז** מתואר מאבק בין הפלישתים לבין ישראל. הפלישתים פולשים אל ליבה של השפלה הגבוהה (נחלת יהודה) ומתייצבים בקו – תל שכה ותל עזקה אל מול בנ״י הנמצאים מולם מהעבר הצפוני של נחל האלה )״והגיא ביניהם״). בפרק מודגש חוסר האונים והפחד של העם ובראשם שאול. מול צבא העם מגיח ענק המחרף ומגדף את העם ואת אלוקיו, גליית שולח מסרים קשים לעבר שאול והעם ובכך פוגע בכבודם. דוד הרועה יורד מבית לחם לשפלה ושם הוא מגלה את החרפה – גליית מחרף ומגדף והעם נסוג ולא מגיב. דוד כמבקש להשיב את כבוד העם מתייצב מול גליית הפלשתי ומכניע אותו בעזרת חלוק נחל ששיגר בקלע למצחו של הפלשתי.

**מה משמעות הקרב והניצחון?**

דוד, כרועה צאן, מגיע לקרב עם שבט ותרמיל הרועה – לא יותר. דוד מגיע עם עצמו. דוד לא מוכן להלביש על עצמו לבוש אחר, דוד נאמן לעצמו ולמהותו כרועה צאן וכך הוא מגיע אל המאבק מול גליית. נצחון דוד על גליית איננו סמל לניצחון הקטן על הגדול או החלש על החזק אלא ניצחון של הרוח ושל העצמיות. דוד מסמל את הנאמנות שלנו למי שאנחנו. יש לנו,כאומה,״תרמיל״ המלא בערכים ונקודות ציון משמעותיות ואיתו אנו יוצאים לכל התמודדות ואתגר המציבים לנו המאורעות ההיסטוריים.

נק' לדיון:מה יש לנו ב״תרמיל״ הלאומי שלנו ? האם אנו נאמנים לעצמיות שלנו ולעולם הערכים שלנו כעם?

דוד משתמש באבן (חלוק נחל) כדי להכניע את גוליית. האבן מבטאת נצח משום שטמון בה רעיון ההמשכיות – אבן = אב בן. כשיעקב אבינו עומד למות הוא אוסף את בניו ומברך אותם. ברכות אלו הן בעצם העברת השרביט להנהגת עם ישראל. בברכת יעקב ליוסף נאמר: וַתֵּשֶׁב בְּאֵיתָן קַשְׁתּוֹ וַיָּפֹזּוּ זְרֹעֵי יָדָיו מִידֵי אֲבִיר יַעֲקֹב מִשָּׁם רֹעֶה אֶבֶן יִשְׂרָאֵל. (בראשית מ״ט, כ״ד). את המילים אבן ישראל פירש רש״י ״לשון נוטריקון – אב ובן״. הנצחיות באה מתוך העברת מסורת מאב לבן ומתוך הקשרים בן דורות המייסדים לדור הצעיר המחפש את דרכו. העובדה שהיה זה חלוק נחל מדגישה את עניין ההתקדמות והחידוש – אין זו אבן גולמית רגילה כי אם אבן שעברה גלגולים רבים שעיצבו אותה והפכו אותה לחלוק נחל.

שני המרכיבים הנ״ל – **הרוח שלנו והנאמנות לה וההמשכיות של רוח זו מהווים את הנדבכים המרכזיים לכל התמודדות ואתגר העומדים מולנו כעם וכאומה.**

**מאבק תרבותי, המאבק על הרוח**

דוד נלחם בשם כל עם ישראל, כנציג. לא למען השלמות הפיזית של עם ישראל, אלא למען השלמות הרוחנית – הוא אומר לגוליית שהוא נלחם מולו והוא גם ינצח כי הוא ״חירף מערכות א-לוהים חיים״. זה העניין – הרוח. גוליית בא בחרב ובצינה ודוד בא בשם ה׳ – להגן על השלמות הרוחנית של עם ישראל. (ניתן לחבר למרד בר כוכבא או למלחמת תש״ח – המלחמה על הרוח, על חירות ישראל, על ירושלים...). הפלשתים במקרא קרויים ״ערלים״ זו הייתה הבדלה משמעותית ומהותית בין עמ״י לפלשתים, הבדלים תרבותיים כגון נושא המילה היוו את הרקע הרוחני למאבקי ישראל ופלשתים**. האם כיום אנו יכולים לראות 'רוח' של העם? האם קיימת 'רוח' כלשהי אשר כל העם היהודי שייך אליה? האם כיום ניתן להיאבק על דבר מסוים בשם כל העם?**

המפגש עם הפלשתים מעלה את שאלת ההתערות בתרבות זרה מול ההבדלה הברורה. עד כמה אנחנו יכולים לקבל את התרבויות הללו מבלי שזה יפגע בתרבות שלנו? האם היום אפשר להכניס תרבות זרה? האם יש קו גבול שבו נאמר עד כאן ולא נסכים לקבל – תרבותית ורוחנית? המלחמה נערכת בנקודת המעבר שבין ההר לבין מישור החוף. זוהי מלחמת תרבויות ורוח, לאו דווקא מלחמה פיזית. כמו שאדמת ההר נסחפת לעמק, גם מי הנחלים מההר יורדים מערבה לים התיכון. יש גם מעיינות לאורך קו החוף שנותנים מים מתוקים. היום אנחנו רואים שיש המלחת בארות – מי הים התיכון נכנסים לבארות המתוקים והופכים את כל המים שם למליחים ולא שמישים. המפלס יורד בשל שאיבת יתר מהבארות המתוקים והמים המלוחים נכנסים. מה קורה כשאנחנו לא ממלאים את ה״בארות״ שלנו עם תרבות מקורית? עד כמה אפשר להיפגש עם תרבויות זרות בלי להמליח את הבארות שלנו?

**חרבת עתרי [יכול להתאים גם לסיור בחורבת בורגין]**

**מרד בר כוכבא )132-135 לספירה)**

הסיבות לפריצת המרד: 1. אדריאנוס קיסר שולט בארץ וגוזר גזירות נגד מילה, שבת, לימוד תורה, והופך את ירושלים לעיר אלילית בשם ״איליה קפיטולינה״.

2. ציפייה לבניין בית המקדש מחדש – לקראת שנת ה-70 לחורבן בית המקדש השני. כמו ששיבת ציון התקיימה 70 שנה בדיוק אחרי חורבן בית ראשון – מצפים שעכשיו ינצחו את הרומאים ויבנו את הבית השלישי.

**המרד עצמו**

בר כוכבא (או בר כוסבא או בר כוזיבא) הוא המנהיג הצבאי של המרד, ור׳ עקיבא משמש ככל הנראה כמנהיג הרוחני שלו. לא כולם מסכימים עם המרד. ר׳ עקיבא קורא לבר כוכבא משיח אך מולו טוענים אחרים כי הוא לא המשיח. (״תני ר׳ שמעון בן יוחאי – רבי עקיבא היה דורש (במדבר כ״ד) ״דרך כוכב מיעקב״ – דרך כוזבא מיעקב. רבי עקיבא כאשר היה רואה את בר כוכבא היה אומר – זה הוא מלך המשיח. אמר לו רבי יוחנן בן תורתא – עקיבא, יעלו עשבים בלחייך ועדיין בן דוד לא בא. (ירושלמי תענית כ״ד א׳, מתורגם). בר כוכבא מגייס את לוחמיו במבחני אומץ שונים – בהתחלה בכריתת אצבע, עד שמעירים לו חכמי ישראל על הטלת מומים בבני ישראל, ואז הלוחמים עוברים למבחן של כריתת עץ ארז תוך רכיבה על סוס.

**פיתוח מערכות המסתור**

לוחמי בר כוכבא מתכוננים בקפידה למרד ויוצרים מערכת שלמה של מערכות מסתור ב״ארץ אלפי המערות״. בשטח קיימות לא מעט מערות: מקצתן טבעיות, ורובן חצובות בידי בני אדם שהשתמשו בהן לשם אחסון, לקולומבריום (שיש וויכוח למה שימש – כיום רווחת הדעה כי זה היה לגידול יונים לקורבן), ומערות שנוצרו כתוצאה מחציבת אבן לבנייה. הלוחמים (וגם ״אזרחים״ שנטלו חלק במשימה) מקשרים בין המערות הללו, ויוצרים גם מחילות ללא מוצא. המערות מסובכות ומי שלא מכיר אותן יכול שלא לצאת מהן בחיים. לוחמי בר כוכבא לוחמים ״קל״ ולעומתם הלוחם הרומאי מאוד מסורבל – שריון, מגן, חנית וכו׳.

**מהלך המרד**

בתחילתו היהודים הצליחו ב״מגרש הביתי״ שלהם – המערות – והנציב הרומאי טיניוס רופוס שספג אבידות רבות, נאלץ לסגת. נוצרה עצמאות ביהודה, שבר-כוכבא היה נשיאה. הוטבעו מטבעות עם ציון ״שנה אחת למרד, שנה 2 למרד״ וכו׳. על המטבעות היה כתוב ״לגאולת ירושלים״ מה שמצביע על מטרת המרד. לאחר מכן הרומאים מצאו את פתחי המערות, והיו מבעירים ענפי דקל כדי לגרום ליהודים לברוח, וידם הייתה על העליונה.

**תוצאות המרד**

היהודים שהתגלו במערות וניצלו ברחו לביתר, עד שנלכדה ונחרשה בתשעה באב, וגופות המורדים נתלו כגדר מסביב לעיר עד שבט״ו באב שלוש שנים אח״כ הובאו לקבורה. על הנס שהצליחו להביא את הגופות לקבורה, והם גם לא סרחו, תוקנה ברכה בברכת המזון – ״הטוב והמיטיב״. יהודים לא הורשו לגור באזור ממנו רואים את ירושלים, ואיסור זה היווה מסמר אחרון בארון הקבורה, ותחילת הגלות הממשית.

**נקודות לדיון שעולות מתוך האתר והסיפור**

למה הרומאים גזרו דווקא על דברים אלו – שבת, מילה, הסמכת רבנים? מה יש בהם ש״מפחיד את הרומאים״? יש שיטענו נגד המילה מהצד האסתטי ו״פגימת הגוף״. אבל מה עם השאר. נראה שיש כאן מכנה משותף של המשכיות. דברים שגורמים לעם היהודי להישאר מובדל ומיוחד. מה אני עושים למען ההמשכיות של העם שלי? מהם הדברים שמייחדים כיום את העם היהודי?

״רק בגלל הרוח״ – על מה נלחמים? על הביטחון הפיזי? הרי הרומאים לא יצאו נגדם למלחמה, להיפך – כנראה שהיה די נוח לחיות בממלכה הרומית, אם רק היית מקבל את החוקים שלהם. כלומר המלחמה הייתה בגלל הפגיעה ברוח. על מה אני הייתי נלחם? מה חשוב לי בצד הרוחני מספיק כדי שלא אכנע בפני גזירות? האם בכלל נכון / מותר להלחם על דברים כאלה? מה עם ״קידוש החיים״? האם לא עדיף לקיים את הגזירות האלה ולהישאר בחיים? האם כיום יש 'רוח' של עם?

נבנה מיתוס רציני סביב דמותו של בר כוכבא. הציונות ששבה לכאן בנתה סביבו שירים ״הוא היה גיבור, הוא קרא לדרור״. האם זה מוצדק? הרי נראה על פניו שהם הפסידו... ואולי אם לא היו מורדים עוד היו חיים בא״י ולא מוגלים לגמרי... מצד שני, המרידה הזו הרעישה את הרומאים והטרידה אותם לא מעט. זה ניכר במכתבים מהנציב הרומאי לקיסר, וגם בכוח הצבאי הגדול שהם הביאו. יותר מזה, תראו אותנו היום – יושבים באתר הזה, זוחלים במערות של בר כוכבא, מדברים את לשונם של הלוחמים – עברית, ואיפה הרומאים? מסופר על ישראל אלדד (ממנהיגי הלח״י, סופר, מורה, פובליציסט ומתרגם) שבכל בתשעה באב היה מגיע למוזיאון ישראל, עמד מול פסלו המקורי בן האלפיים שנה של אדריאנוס קיסר ואומר לו ״אדריאנוס, אדריאנוס, איפה אתה ואיפה אנחנו...״.

כשיגאל ידין מוצא את איגרות בר-כוכבא הוא מגיש אותן לבן-צבי. ידין הוא הרמטכ״ל השני של צה״ל (אך נחשב הראשון כי דורי לפניו היה רק מספר חודשים), ובן-צבי הוא הנשיא השני. הוא מגיש את האיגרות ואומר ״מנשיא יהודה האחרון לנשיא מדינת ישראל״. מרמטכ״ל לרמטכ״ל. מה משמעות הסמליות הזו עבורכם? מה משמעות התרחשות האירועים כאן?